Document ID: 32006D0680

KOMISJONI OTSUS,
6. oktoober 2006,
millega muudetakse otsuses 2003/858/EÜ selliste territooriumide loendit, kust on lubatud kasvatamiseks ette nähtud eluskala teatavate liikide, kalamarja ja sugurakkude import Euroopa Ühendusse
(teatavaks tehtud numbri K(2006) 4361 all)
(EMPs kohaldatav tekst)
(2006/680/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 28. jaanuari 1991. aasta direktiivi 91/67/EMÜ akvakultuurloomade ja -toodete turuleviimist reguleerivate loomatervishoiunõuete kohta, (1) eriti selle artikli 19 lõiget 1,
ning arvestades järgmist:
(1)
Komisjoni 21. novembri 2003. aasta otsusega 2003/858/EÜ, milles sätestatakse loomatervishoiu- ja sertifitseerimisnõuded kasvatamiseks mõeldud eluskalade, kalamarja ja sugurakkude ning inimtoiduks mõeldud akvakultuurist pärit eluskalade ja neist saadud toodete impordiks, (2) kehtestatakse kolmandate riikide ja nende piirkondade loend, kust on lubatud sisse tuua eluskalu, nende marja ja sugurakke vesiviljeluseks ühenduses.
(2)
2006. aasta märtsis tegid ühenduse veterinaareksperdid Albaanias kohapealse kontrolli, et teha kindlaks vastavust otsuse 2003/858/EÜ nõuetele.
(3)
Kontrollimise tulemused näitavad, et Albaania ei suuda tagada vajalikku loomatervishoidu, et importida ühendusse kasvatamiseks ette nähtud eluskalu, nende marja ja sugurakke.
(4)
Kuna selline import ühendusse võiks tõsiselt kahjustada veeloomade tervishoidu ühenduses, tuleks Albaania kustutada otsuse 2003/858/EÜ I lisas sätestatud kolmandate riikide loendist, kust liikmesriikidel on lubatud sisse tuua kasvatamiseks ette nähtud eluskalu, nende marja ja sugurakke.
(5)
Seepärast tuleks otsust 2003/858/EÜ vastavalt muuta.
(6)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2003/858/EÜ I lisa asendatakse käesoleva otsuse lisa tekstiga.
Artikkel 2
Käesolev otsus on adresseeritud liikmesriikidele.
Brüssel, 6. oktoober 2006

Labels: 0
3
5
6